Сёння Нацыянальная акадэмія навук Беларусі пераўтвараецца ў буйную навукова-вытворчую карпарацыю. У гэтым кантэксце ідзе развіццё і нашага інстытута. Мы паставілі мэту зрабіць яго нацыянальным хабам — цэнтрам, куды будуць сцякацца лепшыя розумы не толькі з Беларусі, але і з усёй Цэнтральнай і Усходняй Еўропы. Для гэтага нам трэба прапанаваць маладым людзям такія ўмовы, каб яны бачылі перспектывы прафесійнага росту. І такія ўмовы ў нас ёсць. Справа ў тым, што навукоўца можа падрыхтаваць толькі навуковец. У нашым інстытуце магістарскімі дысертацыямі кіруюць вядучыя вучоныя Нацыянальнай акадэміі навук, кіраўнікі навуковых школ, члены-карэспандэнты, акадэмікі. Многія магістранты прыходзяць сюды, каб трапіць да пэўнага вучонага і далучыцца да тых даследаванняў, якімі ён кіруе.